b'\n_START_ARTICLE_\nJean Sasson\n_START_PARAGRAPH_\nJean P. Sasson (s. 1947) on yhdysvaltalainen kirjailija. H\xc3\xa4n on tullut tunnetuksi L\xc3\xa4hi-it\xc3\xa4\xc3\xa4 k\xc3\xa4sittelevist\xc3\xa4 kirjoistaan. H\xc3\xa4n asui Riadissa, Saudi-Arabiassa 12 vuotta vuosina 1978-1990. Siihen menness\xc3\xa4 h\xc3\xa4n oli matkustanut ymp\xc3\xa4ri maailman yhteens\xc3\xa4 59 maassa. Jean Sassonin ensimm\xc3\xa4inen kirja oli The Rape of Kuwait (1991), jossa oli tarinoita Kuwaitista Irakin miehityksen aikaan paenneista. Maailmanmenestykseksi nousi Jean Sassonin kirjoittama Prinsessa-trilogia (Prinsessa:el\xc3\xa4m\xc3\xa4 hunnun takana Al-Saudin palatsissa, Prinsessan tytt\xc3\xa4ret ja Prinsessa Sultana:Saudihovin kapinallinen). Trilogia kertoi tositarinan Sassonin tuntemasta prinsessa Sultanasta (tarinan henkil\xc3\xb6iden oikeat nimet oli muutettu prinsessan henkil\xc3\xb6llisyyden salassapit\xc3\xa4miseksi) joka taisteli Saudi-Arabian naista sortavia perinteit\xc3\xa4 vastaan. Sasson onkin kirjoittanut paljon juuri naisasiaan liittyvi\xc3\xa4 kirjoja. Jean Sassonin kirjoja on julkaistu yli kolmellakymmenell\xc3\xa4 eri kielell\xc3\xa4. H\xc3\xa4n on tunnettu humanitaarina ja kun h\xc3\xa4n ei kirjoita tai tee tutkimusty\xc3\xb6t\xc3\xa4, h\xc3\xa4n viett\xc3\xa4\xc3\xa4 aikaa monenlaisten humanitaaristen asioiden kimpussa. H\xc3\xa4nen erityisen mielenkiinnon kohteena ovat naisasiat ja el\xc3\xa4inten oikeudet.'